SL Uradni list Evropske unije L 220/11

UREDBA KOMISIJE (ES) št. 815/2008

z dne 14. avgusta 2008

o odstopanju od Uredbe (EGS) št. 2454/93 glede opredelitve pojma „izdelek s poreklom“, ki se uporablja za splošno shemo preferencialov, z namenom, da se upošteva posebni položaj Zelenortskih otokov glede izvoza nekaterih ribiških proizvodov v Skupnost

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) in zlasti člena 247 Uredbe,

ob upoštevanju Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (2) in zlasti člena 76 Uredbe,

ob upoštevanju naslednjega:

(1) Z Uredbo Sveta (ES) št. 980/2005 z dne 27. junija 2005 o uporabi sheme splošnih tarifnih preferencialov (3) je Skupnost Zelenortskim otokom podelila splošne tarifne preferenciale.

(2) Uredba (EGS) št. 2454/93 uvaja opredelitev pojma „izdelek s poreklom“, ki se uporablja za namene sheme splošnih tarifnih preferencialov (GSP). Člen 76 navedene uredbe predvideva odstopanje od navedene opredelitve v prid najmanj razvitih držav uporabnic splošnega sistema preferencialov, ki Skupnosti za ta namen predložijo ustrezen zahtevek.

(3) Zelenortski otoki so od 1. marca 2005 deležni koristi iz Sklepa št. 2/2005 Odbora za carinsko sodelovanje AKP-ES z dne 1. marca 2005 o odstopanju od pojma „izdelki s poreklom“ zaradi upoštevanja posebnega položaja držav AKP glede proizvodnje konzerviranih tunov in filetov tuna (številka HS ex 1604) (4).

(4) Vendar se te ureditve po 31. decembru 2007 ne uporabljajo več, Zelenortski otoki pa še niso sklenili sporazuma o gospodarskem partnerstvu s Skupnostjo. Zato je GSP edini preferencialni trgovinski sporazum, ki ga imajo Zelenortski otoki na razpolago od 1. januarja 2008.

(5) Z dopisom z dne 27. novembra 2007 so Zelenortski otoki predložili zahtevek za odstopanje od pravil o poreklu za namene GSP v skladu s členom 76 Uredbe (EGS) št. 2454/93. Z dopisom z dne 27. februarja 2008 so v podporo temu zahtevku predložili dodatne informacije.

(6) Zahtevek o odstopanju obsega skupno letno količino 1 561 ton za tri vrste pripravljenih ali konzerviranih rib, od katerih dve nista bili zajeti z odstopanjem iz Sklepa št. 2/2005: fregatni trupec ali trupec ter skuša in tun.

(7) Komisija je obravnavala predložen zahtevek o odstopanju in presodila, da je popoln in ustrezno utemeljen.

(8) Odstopanje se zahteva, zato da podjetje, ki je že dokazalo pripravljenost podpirati razvoj navedene dejavnosti na Zelenortskih otokih, zagotovi kontinuiteto dobave skozi celo leto in tako zavaruje znatno naložbo.

(9) Ta naložba ne bi le neposredno vplivala na ribištvo Zelenortskih otokov v zvezi z vrstami, za katere je podan zahtevek, ampak bi imela tudi velik posreden učinek, ki bi na splošno ugodno vplival na oživitev ribiške flote Zelenortskih otokov. Ker bo na Zelenortskih otokih v uporabi več plovil, bo možnost dobave rib s poreklom postopoma narasla.

(10) Odstopanje mora trajati dovolj dolgo, da upraviči naložbo in splošno predvidljivost za operaterje, vendar v nobenem primeru ne dlje od 31. decembra 2010, ko Zelenortski otoki ne bodo več upravičeni do posebne ureditve za najmanj razvite države znotraj sheme GSP. Po tem bo treba obstoj konzervne industrije Zelenortskih otokov zagotoviti v okviru sporazuma o gospodarskem partnerstvu.

(11) Uredba (EGS) št. 2454/93 določa pravila v zvezi z upravljanjem tarifnih kvot. Zaradi učinkovitega upravljanja, ki ga v tesnem sodelovanju izvajajo organi z Zelenortskih otokov, carinski organi Skupnosti in Komisija, bi se morala pravila smiselno uporabljati za količine, uvožene v skladu z odstopanjem, ki je odobreno s to uredbo.

(12) Zaradi učinkovitejšega spremljanja izvajanja odstopanja morajo organi Zelenortskih otokov Skupnosti redno sporočati podrobnosti o izdanih potrdilih o poreklu.

(13) Organi Zelenortskih otokov so v zahtevku navedli, da navedeno podjetje verjetno ne bo imelo proizvodne zmogljivosti, da bi uporabilo vse kvote, ki se zahtevajo v prvem letu delovanja po naložbi. Zato morajo biti zahtevane količine za leti 2009 in 2010 dodeljene v celoti, kvote v letu 2008 pa sorazmerno manjše za obdobje, v katerem bo veljalo odstopanje.

(14) Ukrepi, predvideni s to uredbo, so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Z odstopanjem od členov 67 do 97 Uredbe (EGS) št. 2454/93 se pripravljene ali konzervirane skuše, fregatni trupec, trupec ter tuna s tarifnimi oznakami KN ex 1604 15, ex 1604 19 in ex 1604 14, ki so bili proizvedeni na Zelenortskih otokih iz rib brez porekla, obravnavajo kot ribe s poreklom z Zelenortskih otokov v skladu z ureditvami iz členov 2, 3 in 4.

Člen 2

Odstopanje od člena 1 velja za proizvode, prepeljane neposredno z Zelenortskih otokov in uvožene v Skupnost v obdobju od 1. septembra 2008 do 31. decembra 2010, do višine v Prilogi navedenih letnih količin za vsak proizvod.

Člen 3

Količine iz Priloge se upravljajo v skladu s členi 308a, 308b in 308c Uredbe (EGS) št. 2454/93.

Člen 4

1. Carinski organi Zelenortskih otokov sprejmejo potrebne ukrepe za izvajanje količinskih pregledov pri izvozu proizvodov iz člena 1.

2. Na potrdilo o poreklu Obrazec A, ki ga v skladu s to uredbo izdajo pristojni organi Zelenortskih otokov, se v polje 4 vpiše: „Derogation – Regulation (EC) No. 815/2008“.

3. Pristojni organi Zelenortskih otokov vsako četrtletje Komisiji pošljejo poročilo o količinah, za katere so izdali potrdilo o poreklu Obrazec A, v skladu s to uredbo, in zaporedne številke teh potrdil.

Člen 5

Ta uredba začne veljati sedmi dan po objavi v Uradnem listu Evropske unije.

Uporablja se od 1. septembra 2008.

Ta uredba je v celoti zavezujoča in se neposredno uporablja v vseh državah članicah. V Bruslju, 14. avgusta 2008 Za Komisijo László KOVÁCS Član Komisije

(1) UL L 302, 19.10.1992, str. 1. Uredba, kakor je bila nazadnje spremenjena z Uredbo (ES) št. 1791/2006 (UL L 363, 20.12.2006, str. 1).

(2) UL L 253, 11.10.1993, str. 1. Uredba, kakor je bila nazadnje spremenjena z Uredbo (ES) št. 214/2007 (UL L 62, 1.3.2007, str. 6).

(3) UL L 169, 30.6.2005, str. 1. Uredba, kakor je bila nazadnje spremenjena z Uredbo (ES) št. 55/2008 (UL L 20, 24.1.2008, str. 1).

(4) UL L 61, 8.3.2005, str. 48.